b"\n_START_ARTICLE_\nAustraloheros facetus\n_START_SECTION_\nDistribuci\xc3\xb3 geogr\xc3\xa0fica\n_START_PARAGRAPH_\nEs troba a Sud-am\xc3\xa8rica: riu Paran\xc3\xa0 (Argentina) i rius costaners d'Uruguai i Rio Grande do Sul (Brasil). Ha estat introdu\xc3\xaft en el sud de Portugal i de l'Estat espanyol (riu Ardila, afluent del riu Guadiana).\n_START_SECTION_\nAigua\n_START_PARAGRAPH_\nEl seu pH ha d'estar entre 6.5-7.5.\n_START_SECTION_\nH\xc3\xa0bitat\n_START_PARAGRAPH_\nSe sent c\xc3\xb2mode en un aquari a partir dels 100 litres, amb pedres planes, troncs i plantes robustes.\n_START_SECTION_\nTemperatura\n_START_PARAGRAPH_\nAquest peix, al seu h\xc3\xa0bitat original, est\xc3\xa0 adaptat a suportar m\xc3\xadnimes a l'hivern que poden baixar dels 8\xc2\xa0\xc2\xb0C i m\xc3\xa0ximes a l'estiu que superen els 30\xc2\xa0\xc2\xb0C. En aquaris \xc3\xa9s aconsellable mantenir-lo entre 18 i 26\xc2\xa0\xc2\xb0C i, si \xc3\xa9s possible, oferir-li diferents estacions clim\xc3\xa0tiques al llarg de l'any d'acord amb les que t\xc3\xa9 en el seu h\xc3\xa0bitat natural, ja que, aix\xc3\xad, guanya en salut i redueix el seu metabolisme, la qual cosa es tradueix en una major esperan\xc3\xa7a de vida.\n_START_SECTION_\nAlimentaci\xc3\xb3\n_START_PARAGRAPH_\nMenja preferentment aliment viu, tot i que tamb\xc3\xa9 accepta insectes, trossos de carn, quelcom de plantes aqu\xc3\xa0tiques (Egeria (Elodea), enciam, etc.), farinetes i escates de peix (entre 2-3 vegades a la setmana). El seu aliment natural \xc3\xa9s Jenynsia multidentata i Jenynsia lineata, els quals s\xc3\xb3n viv\xc3\xadpars prol\xc3\xadfics.\n_START_SECTION_\nReproducci\xc3\xb3\n_START_PARAGRAPH_\nNecessita pedres on realitzar la posta, la qual \xc3\xa9s molt nombrosa: supera amb escreix els 400 ous. En formar-se la parella, aquesta allunyar\xc3\xa0 a tot intr\xc3\xbas de la zona i la femella, preferentment, comen\xc3\xa7ar\xc3\xa0 a netejar la pedra escollida per fer la posta. Alhora, el mascle desenvolupa unes ratlles negres i la zona immediatament inferior de la seua boca esdev\xc3\xa9 negra fins a les aletes ventrals. Ambd\xc3\xb3s progenitors tenen cura de la posta i la ventilen fins al moment de l'eclosi\xc3\xb3 (al cap de 72-96 hores). Despr\xc3\xa9s de n\xc3\xa9ixer, \xc3\xa9s la femella qui, normalment s'encarrega d'agafar les larves amb la seua boca i traslladar-les de lloc. Les larves, al quart o cinqu\xc3\xa8 dia, hauran absorbit llurs sacs vitel\xc2\xb7lins i ser\xc3\xa0 el moment de subministrar-les art\xc3\xa8mies.\n_START_SECTION_\nObservacions\n_START_PARAGRAPH_\nFou la segona esp\xc3\xa8cie de c\xc3\xadclid en ser exportada a Europa i la primera a ser reprodu\xc3\xafda en captivitat gr\xc3\xa0cies a l'alemany Ludwig Slaby l'any 1894."